પરમાણુ…. ફિલ્મને લઈને જોન અને તેની નિર્માતા પ્રેરણા અરોડાની વચ્ચે થયેલી માથાકૂટ પોલીસ સ્ટેશન સુધી પહોંચી ગઈ છે, જ્યારે બીજી બાજુ જોને ફિલ્મની રિલીઝ ડેટ ડિક્લેર કરી છે, પરંતુ જે પ્રમાણે આ બબાલ ચાલી રહી છે તે જોતાં કશું જ નક્કી કહેવાય નહીં. ફિલ્મને નિર્માતા પ્રેરણા અરોડા અને અભિનેતા જોન અબ્રાહમની કંપનીએ સાથે મળીને બનાવી છે. વિવાદ ત્યારે સામે આવ્યો જ્યારે જોનની કંપની જે.એ. એન્ટર્ટેઇનમૅન્ટએ ફિલ્મને લઈને પ્રેરણા અને અર્જુનની કંપની ક્રિઅર્જ એન્ટર્ટેઇનમૅન્ટની સાથે થયેલા કરારને રદ્દ કર્યો. એટલું જ નહીં, ફિલ્મને લઈને આ કંપનીના તમામ હક પર પૂર્ણવિરામ મુકી દીધું. આ બંને કંપની વચ્ચે પૈસાને લઈને ઘણા દિવસોથી વિવાદ ચાલી રહ્યો હતો. જોનનું કહેવું છે કે પ્રેરણાની તરફથી સમયસર પૈસા મળતા નથી ત્યારે ક્રીઅર્જ એન્ટર્ટેઇનમૅન્ટ કહે છે કે તેમને પહેલેથી જ ફિલ્મ માટે ૩૦ કરોડ રૃપિયાની ફાળવણી કરી દીધી છે અને જોને ગીતોને લઈને કરેલી પ્રોમિસ પણ પૂર્ણ નથી કરી. પ્રેરણાએ જોન અને તેની કંપની વિરુદ્ધ બેમાઈની, વિશ્વાસઘાત અને ધોખાબાજી જેવા ગુના મુંબઈની ખાર પોલીસ સ્ટેશનમાં નોંધાવ્યા. આ માથાકૂટમાં બંને પક્ષનેે નુકસાન થઈ રહ્યું છે. એક બાજુ જોન છેલ્લાં ત્રણ વર્ષથી એક સારી ફિલ્મની રાહ જોઈને બેઠો છે, ત્યારે આ પ્રકારનું ફિલ્મને લઈને રિસ્ક તેની માટે યોગ્ય નથી. તો વળી ક્રીઅર્જ કંપની થોડા સમય પહેલાં જ કેદારનાથ ફિલ્મને લઈને બબાલમાં ફસાઈ હતી ત્યારે ફરી એક વાર આ મુશ્કેલી ઊભી થતાં તેની ક્રેડિટ પણ દાવ પર લાગી શકે છે.